คลังคาดประมูล3จีกลางปีหน้า
กรณ์ มั่นใจร่าง พ.ร.บ. กสทช. ฉลุย-ผ่านวุฒิสภา 15 พ.ย.นี้แน่ คาดกลางปี 54 ตั้งคณะกรรมการ กสทช.เรียบร้อย
12 พ.ย. 2553

กรณ์ มั่นใจร่าง พ.ร.บ. กสทช. ฉลุย-ผ่านวุฒิสภา 15 พ.ย.นี้แน่ คาดกลางปี 54 ตั้งคณะกรรมการ กสทช.เรียบร้อย
นายกรณ์ จาติกวณิช รมว.คลัง เปิดเผยว่า ร่างพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์และกิจการโทรคมนาคม พ.ศ. ... (กสทช) จะผ่านความเห็นชอบของวุฒิสภาในการประชุมวันที่ 15 พ.ย.นี้ได้โดยไม่มีปัญหา ซึ่งหลังกฎหมายมีผลบังคับใช้ ก็ต้องมีการแต่งตั้งคณะกรรมการ กสทช. ภายใน 180 วัน ทำให้จะมีคณะกรรมการ กสทช. ได้ประมาณกลางปี 2554 หรืออาจจะเร็วกว่านั้น
ทั้งนี้ ภาระกิจแรกๆ คณะกรรมการ กสทช. จะมีภาระหน้าที่ในการจัดสรรคลื่นความ ถี่ ไม่ว่าจะเป็นระบบ 3 จี 4 จี หรือระบบอื่นๆ ขึ้นอยู่กับสถานการณ์ในขณะนั้น
อย่างไรก็ดี ระหว่างที่ยังรอ กสทช. รัฐบาลก็ได้เดินหน้า เพื่อให้ประชาชนได้รับบริการระบบ 3 จีโดยเร็ว ผ่านการลงทุนของบริษัท ทีโอที ซึ่งขณะนี้อยู่ในช่วงจัดทำทีโออาร์ เพื่อเข้าสู่กระบวนการจัดซื้อจัดจ้าง โดยได้รับรายงานจากสำนักงานคณะกรรมการนโยบายรัฐวิสาหกิจ (สคร.) ว่า ระบบ 3 จี ของทีโอที จะพร้อมให้บริการในเขตกรุงเทพฯ และปริมณฑลได้ภายในเดือน ก.ย.2554 และครอบคลุมทั่วประเทศ ภายในอีก 1 ปีข้างหน้า